শওকত আলীর ছোটগল্পের প্রধান বৈশিষ্ট্যটি হলো, তাঁর গল্পে আগাগোড়াই সমাজের অতিসাধারণ নিচুতলার মানুষের জীবন ঠাঁই পেয়েছে। বিশেষ করে আঞ্চলিক জীবনধারা প্রায়শই উঠে এসেছে তাঁর গল্পে। প্রথমদিকের গল্পে তিনি যে শুধু এদের জীবনসংগ্রামকেই তুলে ধরেছেন, তা নয়, শরীর এবং মনের চাহিদাগুলো নিয়েও আধুনিক দৃষ্টিকোণ থেকে নতুনভাবে আলোকপাত করেছেন। এই শ্রেণির মানুষের লিবিডো-তাড়না তাঁর গল্পে নতুনভাবে উন্মোচিত হয়েছে। এরপর ক্রমশই তাঁর গল্পে নির্যাতিত মানুষের জীবন এসেছে, যুক্ত হয়েছে সেখানে শ্রেণিচেতনা, তবে কোনোরকম রাজনৈতিক দর্শন আরোপিত হয়নি। এখানেই তাঁর সার্থকতা। অথচ এই পদস্খলন তাঁর হতেই পারত। কেননা, তিনি কলেজে পড়ার সময় থেকেই ছাত্র ইউনিয়নের সঙ্গে সম্পৃক্ত হন। কমিউনিজম চেতনার তখন আগ্রাসী প্রভাব ঘটছে, বিশেষ করে শিল্পী-সাহিত্যিকরা এ-চেতনায় উদ্বুদ্ধ হয়ে মানুষের মধ্যে একটি সাম্যময় সমাজের স্বপ্ন দেখছেন। শওকত আলীও সে-চেতনায় উজ্জীবিত, অথচ তাঁর গল্প এবং সাহিত্যকে শিল্পচ্যুত হতে দেননি, এটা কম শক্তির পরিচায়ক নয়।